《庵居》
清代·冉觐祖

结茅就僻境，盘曲下平地。启牖纳日暄，抱膝可假寐。

入春尚凝寒，屋头余雪积。拥炉寡朋俦，折梅代把臂。

案书与瓶花，间杂无行次。抽书惟信手，看花亦随意。

书到赏心时，花香忽入鼻。欣然有至乐，举觞得一醉。

醉醒总自适，脱屣遗名利。为语风尘客，谁能领此致。

作者简介：（1637—1718）河南中牟人，字永光，号蟫庵。曾赴乡试不与试，倾囊购书而归，潜心攻读。康熙二年乡试第一。康熙三十年成进士，授检讨。曾主嵩阳书院，学兼采汉宋。有《四书五经详说》、《阳明疑案》、《正蒙补训》等。